เอไอจีลั่นแชมป์ประกันเดินทาง
เอไอจีมุ่งรายย่อยรักษาผู้นำเบี้ยประกันภัยการเดินทาง
14 เม.ย. 2558

เอไอจีมุ่งรายย่อยรักษาผู้นำเบี้ยประกันภัยการเดินทาง
นายโทมี่ ลัทวา คิสโคลา ประธานกลุ่มเอไอจี ประเทศไทย เปิดเผยว่า ทางเอไอจียังคงลงทุนในไทยเพื่อขยายธุรกิจอย่างต่อเนื่อง โดยเฉพาะตลาดประกันภัยการเดินทาง (แทรเวล การ์ด) ที่เอไอจียังคงให้ความสำคัญอย่างต่อเนื่องและต้องรักษาความเป็นผู้นำเอาไว้ให้ได้ ซึ่งนอกจากจะจับกลุ่มลูกค้าเดิมแล้วยังต้องสร้างแบรนด์แทรเวล การ์ด ให้ลูกค้าใหม่ได้รับรู้อีก
“เรายังคงเน้นทำตลาดลูกค้ารายย่อยเป็นหลัก ซึ่งตอนนี้สัดส่วนสินค้าถือว่าเหมาะสมแล้ว ทั้งมีประกันภัยการเดินทาง ประกันอุบัติเหตุส่วนบุคคล (พีเอ) และประกันภัยที่อยู่อาศัย โดยเน้นขายผ่านตัวแทน 3,500 คน และนายหน้าเป็นหลัก” นายโทมี่ กล่าว
นายอิศรศักดิ์ เทศรัตนวงศ์ รองประธานอาวุโส กลุ่มธุรกิจประกันภัยลูกค้ารายย่อย บริษัท นิวแฮมพ์เชอร์  อินชัวรันส์ กล่าวว่า ในปีนี้ตลาดประกันภัยการเดินทางมีการแข่งขันกันสูงมาก ทำให้บริษัทต้องมีการจัดแคมเปญกระตุ้นยอดขายขึ้น โดยคาดว่าปีนี้จะมีอัตราเติบโตไม่ต่ำกว่า 10% ซึ่งเงื่อนไขความคุ้มครองที่มีอยู่ก็มีให้ลูกค้าเลือกได้หลายแบบ เช่น ทุนขั้นต่ำสำหรับเดินทางไปต่างประเทศตั้งแต่ 1.5 ล้านบาท ถึงสูงสุด 5 ล้านบาท